钦定古今图书集成/历象汇编/庶征典/第106卷 > 王充论衡 > 《雨雪赈济百姓德音》唐·编制
## 钦定古今图书集成/历象汇编/庶征典/第106卷 > 王充论衡 > 《雨雪赈济百姓德音》唐·编制

敕：“朕闻天听自我人听，天视自我人视。朕之菲德，涉
道未明，不能调序四时，导迎和气。乃自去冬以来，逾
月雨雪，寒气尤甚，颇伤天和。念兹庶甿，或罹冻馁，无
所假贷，莫能自存。宵寝载怀，旰食兴叹悚惕，若厉在
余之辜，思弘惠泽，以顺时令。其天下犯死罪已下，除
官吏犯赃，及故杀人者，馀并特降从流，流罪已下，递
降一等。应京兆府诸县，宜令以常平、义仓斛斗量事
赈济，仍先从贫下户给。其京城内鳏寡孤独，不能自
济，喑聋跛躄穷无告者，亦与京兆尹两县令量加赈
恤讫具数闻奏，躬自省阅，务令均赡。其诸道雨雪过
多处，亦委所在长吏量事优恤。”呜呼！天生蒸民，君以
牧之。朕忧勤政经，思致于理，言念赤子，视之如伤。天
或儆余，示此阴沴。抚躬夕惕，余甚悼焉。布告遐迩，明
悉朕意。